รัฐบาลไทย-ข่าวทำเนียบรัฐบาล-รมช. มนัญญา เยี่ยมชมโรงสีข้าว โรงงานปรับปรุงเมล็ดพันธุ์ โรงอบความชื้นข้าวเปลือก ของสหกรณ์การเกษตรพิมาย จำกัด
วันอาทิตย์ที่ 15 พฤศจิกายน 2563
รมช. มนัญญา เยี่ยมชมโรงสีข้าว โรงงานปรับปรุงเมล็ดพันธุ์ โรงอบความชื้นข้าวเปลือก ของสหกรณ์การเกษตรพิมาย จํากัด
รมช. มนัญญา เยี่ยมชมโรงสีข้าว โรงงานปรับปรุงเมล็ดพันธุ์ โรงอบความชื้นข้าวเปลือก ของสหกรณ์การเกษตรพิมาย จํากัด พร้อมมอบถุงยังชีพ เมล็ดพันธุ์พืชและปุ๋ยหมักเติมอากาศ ผลิตภัณฑ์นมไทย-เดนมาร์ก จํานวน 500 ชุด แก่สมาชิกสหกรณ์ที่ประสบอุทกภัยในพื้นที่อําเภอพิมาย
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังลงพื้นที่ติดตามการดําเนินงานของสหกรณ์การเกษตรพิมาย จํากัด อําเภอพิมาย จังหวัดนครราชสีมา โดยเยี่ยมชมโรงสีข้าว โรงงานปรับปรุงเมล็ดพันธุ์ โรงอบความชื้นข้าวเปลือกขนาด 500 ตันต่อวัน ชมการรวบรวมและแปรรูปข้าวเปลือกของสหกรณ์การเกษตรพิมาย จํากัด ว่าเป็นสหกรณ์ผู้ผลิตข้าวแบบครบวงจร สามารถสร้างตราสินค้าข้าวของสหกรณ์ได้เอง รวมถึงผลิตส่งให้กับภาคเอกชนรายใหญ่อย่างต่อเนื่อง สมาชิกส่วนใหญ่ประกอบอาชีพปลูกข้าวซึ่งมีทั้งข้าวขาวธรรมดาและข้าวหอมมะลิ สหกรณ์จึงทําแปลงผลิตเมล็ดพันธุ์ข้าวพันธุ์ดีเพื่อส่งเสริมให้สมาชิกเปลี่ยนมาใช้เมล็ดพันธุ์ข้าวพันธุ์ดี ให้ได้ผลผลิตข้าวที่มีคุณภาพเข้าสู่กระบวนการแปรรูป อีกทั้งสหกรณ์การเกษตรพิมาย จํากัด ยังได้ขับเคลื่อนงานนโยบายกระทรวงเกษตรและสหกรณ์ด้านการพัฒนาสหกรณ์ให้เกิดความเข้มแข็ง โดยได้รับการสนับสนุนเงินอุดหนุนเพื่อจัดหาครุภัณฑ์ และสิ่งก่อสร้างจากกรมส่งเสริมสหกรณ์ เพื่อตอบสนองความต้องการของสมาชิกสหกรณ์ให้สามารถลดต้นทุน และเพิ่มรายได้ให้แก่เกษตรกร
จากนั้น รมช.มนัญญา ได้พบปะพี่น้องเกษตรกร สมาชิกสหกรณ์ และได้มอบถุงยังชีพ เมล็ดพันธุ์พืชและปุ๋ยหมักเติมอากาศ ผลิตภัณฑ์นมไทย-เดนมาร์ก จํานวน 500 ชุด ให้แก่สมาชิกสหกรณ์การเกษตรพิมาย จํากัด จํานวน 500 ราย ที่ประสบอุกภัยในพื้นที่อําเภอพิมาย อีกทั้งได้กล่าวให้กําลังใจสมาชิกสหกรณ์และเกษตรกร ที่ได้รับความเดือดร้อนจากภัยพิบัติน้ําท่วม ซึ่งมีสมาชิกสหกรณ์ได้รับความเสียหายประมาณ 3,700 ราย และผลผลิตทางการเกษตรเกิดความเสียหาย
“ขบวนการของสหกรณ์ได้ขับเคลื่อนนโยบายสําคัญอย่างต่อเนื่อง เพื่อยกระดับคุณภาพชีวิตของสมาชิกสหกรณ์และพี่น้องเกษตรกรให้ดีขึ้น โดยสหกรณ์ในเครือข่ายจังหวัดนครราชสีมา ได้ให้ความช่วยเหลือสมาชิกสหกรณ์และเกษตรกรที่ประสบความเดือดร้อน ได้จัดทําโรงทานอาหารปรุงสุกพร้อมน้ําดื่ม แจกถุงยังชีพ อีกทั้งสหกรณ์ในพื้นที่ประสบภัยพิบัติน้ําท่วมยังมีมีแนวทางการช่วยเหลือสมาชิกสหกรณ์ ทั้งการจัดทําแผนฟื้นฟู ให้กู้เงินปลอดดอกเบี้ย ขยายเวลาการรับชําระหนี้ และสนับสนุนปัจจัยการผลิต เช่น เมล็ดพันธุ์ ปุ๋ย ซึ่งจะช่วยบรรเทาความเดือนร้อนแก่สมาชิกได้เบื้องต้น ขณะนี้ขบวนการสหกรณ์ในจังหวัดนครราชสีมาได้จัดตั้ง ศูนย์อํานวยการให้ความช่วยเหลือภัยพิบัติจังหวัดนครราชสีมา โดยมีวัตถุประสงค์เพื่อเป็นศูนย์กลางในการช่วยเหลือและประสานงานผู้ประสบภัยพิบัติด้วย” รมช.มนัญญา กล่าว
นอกจากนี้ รัฐมนตรีช่วยว่าการกระทรวงเกษตรและสหกรณ์ ได้เยี่ยมชมนิทรรศการและการจัดแสดงและจําหน่ายผลผลิตทางการเกษตรและสินค้าแปรรูป สินค้าซูเปอร์มาเก็ตสหกรณ์ จากสหกรณ์การเกษตรด่านขุนทด จํากัด ซึ่งมีการจําหน่ายสินค้าอุปโภค – บริโภค เป็นจุดจําหน่ายสินค้าเกษตรของสหกรณ์ที่มีคุณภาพ เป็นช่องทางให้ผู้บริโภคสามารถเข้าถึงสินค้าสหกรณ์ได้มากขึ้น และผลักดันให้สหกรณ์เป็นศูนย์รวบรวมและจําหน่ายผลผลิตที่มีคุณภาพแก่ประชาชนในราคาที่เป็นธรรมสดใหม่ สะอาด ปลอดสารเคมี และสินค้าเกษตรอินทรีย์ในพื้นที่นิคมจากสหกรณ์นิคมสูงเนิน - ขามทะเลสอ ร่วมใจพัฒนา จํากัด สินค้าจากกลุ่มอาชีพสังกัดสหกรณ์จากสหกรณ์การเกษตรลําพระเพลิง จํากัด กลุ่มสตรีสหกรณ์บ้านคึมมะอุ (สังกัด สหกรณ์การเกษตรบัวใหญ่ จํากัด) กลุ่มสัมมาชีพบ้านดอนตะหนินใหญ่ (สังกัด สหกรณ์การเกษตรด่านขุนทด จํากัด) กลุ่มกล้วยสะบัดงา (สังกัด สหกรณ์การเกษตรหนองบุญมาก จํากัด) กลุ่มผ้ามัดหมี่ บ้านซับระวิง (สังกัด สหกรณ์การเกษตรครบุรี จํากัด) พร้อมทั้งพบปะผู้แทนเกษตรกรรุ่นใหม่ที่เข้าร่วมโครงการนําลูกหลานเกษตรกรกลับบ้าน สานต่ออาชีพการเกษตร จํานวน 7 ราย ทั้งนี้ ในจังหวัดนครราชสีมา มีผู้สมัครเข้าร่วมโครงการฯ จํานวน 340 ราย มีสหกรณ์สมัครเข้าร่วมโครงการฯ จํานวน 33 แห่ง สนับสนุนให้ลูกหลานสมาชิกสหกรณ์และบุคคลทั่วไป กลับมาทําอาชีพเกษตรกรรมในบ้านเกิดของตนเอง เน้นการผลิตสินค้าเกษตรปลอดภัย และเกษตรอินทรีย์